Germaine de Staël
Scríbhneoir agus fealsamh Francach de bhunadh an chantúin Vaud agus na Ginéive ab ea Anne-Louise Germaine Necker, baronne de Staël-Holstein, nó Madame de Staël mar ab fhearr aithne uirthi. Do rugadh í ar an 22ú lá d'Aibreán sa bhliain 1766 i bPáras na Fraince agus do fuair sí bás san áit chéanna ar an 14ú lá d'Iúil sa bhliain 1817.

Lena leabhar De l'Allemagne [i nGaeilge: Faoin nGearmáin], leabhar a foilsíodh sa bhliain 1813, tharraing Madame de Staël aird mhuintir na Fraince ar litríocht na Gearmáine agus ar na scríbhneoirí a scríobhadh i nGearmáinis. Ar an modh san, do réitigh sí an tslí do Rómánsachas na Fraince, gluaiseacht liteartha a fuair spreagadh ó Rómánsachas na Gearmáine agus Rómánsachas Shasana araon.

Is iad Delphine (1802) agus Corinne ou l'Italie [i nGaeilge: 'Corinne nó an Iodáil'] (1807), úrscéalta a thugann tús áite do mhná agus do gheimhle na sochaí a chuir laincis orthu, na saothair fhicsin is tábhachtaí dá cuid.

Ní ar na húrscéalta sin a bunaíodh an clú agus an cháil a bhain Germaine de Staël amach lena linn áfach, ach ar na haistí fealsúnta a scríobh sí:
 Lettres sur les ouvrages et le caractère de Jean-Jacques Rousseau [i nGaeilge: 'Litreacha faoi shaothair agus faoi aigne Jean-Jacques Rousseau'] (1788) ;
 De l'influence des passions sur le bonheur de l'individu et des nations [i nGaeilge: 'Faoin dtionchar a bhíonn ag na mothúcháin ar shonas an duine agus na náisiún'] (1796) ;
 De la littérature considérée dans ses rapports avec les institutions sociales [i nGaeilge: 'Faoin litríocht, í cíortha i dtaobh na ngaolta atá idir í agus institiúidí na sochaí'] (1800).